Ֆելիքս Ահարոնյան

Ֆելիքս Ալբերտի Ահարոնյան (մայիսի 23, 1952(1952-05-23), Երևան, Հայկական ԽՍՀ, ԽՍՀՄ), հայ ֆիզիկոս, Հայաստանի գիտությունների ազգային ակադեմիայի արտասահմանյան անդամ։


== Կենսագրություն ==
Ֆելիքս Ահարոնյանը ծնվել է 1952 թվականի մայիսի 23-ին Երևանում։ Սովորել է Երևանի պետական համալսարանի ֆիզիկայի ֆակուլտետում, այնուհետև տեղափոխվել է Մոսկվայի ֆիզիկա-տեխնիկական ինստիտուտ, որտեղ էլ 1975 թվականին ստացել է մագիստրոսի աստիճան, իսկ 1979 թվականին՝ գիտությունների թեկնածուի գիտական աստիճան։ 1979-1991 թվականներին աշխատել է Երևանի ֆիզիկայի ինստիտուտում որպես կրտսեր, ավագ, այնուհետև առաջատար գիտաշխատող։ 1987 թվականին արժանացել է գիտությունների դոկտորի գիտական աստիճանի (միջուկային և մասնիկային ֆիզիկայի գծով)։ 1993-2006 թվականներին եղել է Հայդելբերգի Մաքս Պլանկի միջուկային ֆիզիկայի ինստիտուտի (MPI-K) բարձր էներգիաների աստղաֆիզիկայի տեսության խմբի ղեկավար։ 2006 թվականին մինչ այժմ դասավանդում է Դուբլինի առաջատար հետազոտությունների ինստիտուտում (DIAS) և Աստղամասնիկային ֆիզիկայի և աստղաֆիզիկայի կենտրոնի (CAPPA) տնօրենն է։
Զբաղվել է աստղամասնիկային ֆիզիկայով, տիեզերաբանությամբ, տեսական ֆիզիկայով։ Ահարոնյանի գիտական աշխատանքները նվիրված են գամմա ճառագայթների աստղագիտությանը, ռենտգենյան և նեյտրինային աստղագիտությանը, ինչպես նաև տիեզերական ճառագայթներին։ 2005 թվականին ստացել է Հայաստանի նախագահի մրցանակ, 2006 թվականին արժանացել է Եվրոպական միության Դեկարտի անվան մրցանակի, իսկ 2010-ին` Ամերիկյան աստղագիտական ընկերության Ռոսսիի անվան մրցանակին։ 2014 թվականին Իգոր Կարաչենցևի և Բրենթ Թալինի հետ միասին արժանացել է Վիկտոր Համբարձումյանի անվան միջազգային մրցանակին։
Եղել է բազմաթիվ միջազգային գիտական հանձնաժողովների և միությունների անդամ, ունեցել է բազմաթիվ հրավիրված դասախոսություններ աշխարհի ամենահեղինակավոր համալսարաններում, կազմակերպել է մի քանի միջազգային գիտաժողովներ և հանրային դասախոսություններ։ Ունի մոտ 350 գիտական հոդվածներ միջազգային գրախոսվող ամսագրերում, ինչպես նաև 3 աստղագիտական գրքերի հեղինակ է։ 2006 թվականին ընտրվել է MPI-K ինստիտուտի արտասահմանյան պատվավոր անդամ, 2008 թվականին՝ Հայաստանի ԳԱԱ արտասահմանյան անդամ, իսկ 2012 թվականին՝ Իռլանդիայի թագավորական ակադեմիայի անդամ։
Ապրում է Գերմանիայում։


== Մրցանակներ ==
Պողոսյան մրցանակ (2005)
Եվրոպական միության Դեկարտի անվան մրցանակ (2006)
Ամերիկյան աստղագիտական ընկերության Ռոսսիի անվան մրցանակ (2010)


== Ծանոթագրություններ ==


== Արտաքին հղումներ ==
Վիկտոր Համբարձումեանի անւան միջազգային մրցանակի այս տարւայ դափնեկիրները յայտնի են
Ֆելիքս Ահարոնյան. Ինձ շնորհված 250 հազար դոլարից 50 հազարը ես կտրամադրեմ Հայաստանի Գիտությունների ազգային ակադեմիային
Ֆելիքս Ահարոնյանը պարգևատրվել է Ամերիկյան աստղագիտական ընկերության Ռոսսիի անվան մրցանակով
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻՈՒԹՅՈՒՆԻՑ ԴՈՒՐՍ ԳԱԼՈՒ ՄԱՍԻՆ
Հայաստանի ԳԱԱ արտասահմանյան անդամ Ֆելիքս Ահարոնյանը պարգևատրվել է Ամերիկյան աստղագիտական ընկերության Ռոսիի անվան մրցանակով
Նախագահը հանձնել է Վիկտոր Համբարձումյանի անվան միջազգային մրցանակը
Փող չկա ասելու փոխարեն պետք է ուղիներ փնտրել գիտությունը նոր մակարդակի բերելու համար. Վիկտոր Համբարձումյանի միջազգային մրցանակակիր
ՖՈՒՏԲՈԼԻ ՀԱՐՑՈՒՄ ԻՆՁ ՉԼՍԵՑԻՔ, ՔԱՇՎԵԼՈՒ ԵՆՔ․ ԳՈՆԵ ԱՅՍՏԵՂ ԼՍԵՔ
Նոր-Ամբերդի փոքր գամմա-դիտակից մինչև աշխարհում խոշորագույնը՝ Նամիբիայում
Աստղային մեղեդին տիեզերական անապատում
Վիքթոր Համբարձումեանի Անուան Միջազգային Մրցանակի Տուչութիւն
300 հազար դոլար. Նիկոլ Փաշինյանը ԳԱԱ-ում հանձնել է Վ. Համբարձումյանի անվան միջազգային գիտական մրցանակը